รายได้ค่าธรรมเนียม-บริการพุ่ง ดันงบ XPG ปี 64 พลิกกำไร 88 ลบ.
รายได้ค่าธรรมเนียม-บริการพุ่ง ดันงบ XPG ปี 64 พลิกกำไร 88 ลบ. จากปีก่อนที่ขาดทุน 17 ลบ. อีกทั้งยังมีรายได้ดอกเบี้ย กำไรจากเงินลงทุนหนุน
25 ก.พ. 2565

บริษัท เอ็กซ์สปริง แคปปิตอล จำกัด (มหาชน) หรือ XPG รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยบริษัทฯ มีกำไรสุทธิจากการดำเนินงานในปี 2564 จำนวน 88.12 ล้านบาท เมื่อเทียบกับผลการดำเนินงานในปีก่อน ซึ่งมีผลขาดทุนสุทธิ 16.62 ล้านบาท เพิ่มขึ้นจำนวน 104.74 ล้านบาท ซึ่งบริษัทฯ มีรายได้รวม 150.60 ล้านบาท เพิ่มขึ้น 78.68 ล้านบาท หรือร้อยละ 109 สาเหตุหลักมาจาก รายได้ค่าธรรมเนียมและบริการ 67.63 ล้านบาท เพิ่มขึ้น 37.65 ล้านบาท โดยหลักมาจากการรับรู้รายได้จากการเป็นผู้ให้บริการระบบเสนอขายโทเคนดิจิทัลของบริษัทย่อย เอ็กซ์สปริง ดิจิทัล จำกัด เพิ่มขึ้น อีกทั้งรายได้ดอกเบี้ย 23.25 ล้านบาท เพิ่มขึ้น 21.14 ล้านบาท โดยหลักมาจากรายได้ดอกเบี้ยจากตั๋วแลกเงินและรายได้ดอกเบี้ยจากการดำเนินธุรกิจของบริษัทย่อย
นอกจากนี้ยังมีกำไรจากเงินลงทุน 51.03 ล้านบาท เพิ่มขึ้น 36.09 ล้านบาท โดยหลักมากจากกำไรจากเงินลงทุนในกองทุนส่วนบุคคลที่บริษัทฯ ลงทุน